Up-240/98
Natisni
Opravilna št.:
Up-240/98
Datum odločitve:
30. 5. 2000
ECLI:
ECLI:SI:USRS:2000:Up.240.98
Akt:
Ustavna pritožba A. A. A. zoper sodbo Višjega sodišča v Mariboru št. Cp 72/98-3 z dne 9. 6. 1997 v zvezi s sodbo Okrajnega sodišča v Mariboru št. I P 400/95-6 z dne 8. 10. 1997
Izrek:
Ustavna pritožba A. A. A. zoper sodbo Višjega sodišča v Mariboru št. Cp 72/98-3 z dne 9. 6. 1997 v zvezi s sodbo Okrajnega sodišča v Mariboru št. I P 400/95-6 z dne 8. 10. 1997 se ne sprejme.
Evidenčni stavek:
Ustavno sodišče se v postopku ustavne pritožbe ne more spuščati v presojo materialnopravne pravilnosti izpodbijanih odločitev in v dokazno oceno sodišč. Njegova pristojnost je le ugotavljati, ali ni bila z izpodbijanimi sodbami kršena katera od človekovih pravic. Zgolj dejstvo, da pritožnik s pravnimi sredstvi zoper izpodbijane sodbe ni uspel, še ne pomeni kršitve temeljnih pravic in svoboščin.
Geslo:
Enakost pred zakonom.

Enako varstvo pravic.
Pravna podlaga:
Ustava, 2. odst. 14., 22. čl.

Zakon o Ustavnem sodišču (ZUstS), 34., 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
7. 8. 1998
Vrsta odločitve:
sklep
Vrsta rešitve:
nesprejem ustavne pritožbe
Dokument:
US20175
Up-240/98
30. 5. 2000
S K L E P
Ustavno sodišče je v postopku za preizkus ustavne pritožbe A. A. A., Ž., ki jo zastopa B. B., pooblaščenec iz Z. na seji senata dne 30. maja 2000
s k l e n i l o :
Ustavna pritožba A. A. A. zoper sodbo Višjega sodišča v Mariboru št. Cp 72/98-3 z dne 9. 6. 1997 v zvezi s sodbo Okrajnega sodišča v Mariboru št. I P 400/95-6 z dne 8. 10. 1997 se ne sprejme.
O b r a z l o ž i t e v
1. Prvostopno sodišče je zavrnilo zahtevek ustavne pritožnice za povrnitev premoženjske škode, ki naj bi ji zaradi prometne nesreče nastala na pokrovu motorja in na okvirju registrske tablice osebnega avtomobila. Sodišče je menilo, da ni vzročne zveze med opustitvijo nadzorne dolžnosti toženca nad svojim psom in udrtino na pokrovu motorja. Ustavni pritožnici po oceni sodišča tudi ni nastalo prikrajšanje v premoženju zaradi poškodb okvirja registrske tablice, saj so ji ga na servisu zamenjali brezplačno. Višje sodišče je sodbo sodišča prve stopnje potrdilo. Ustavna pritožnica meni, da je sodišče ravnalo v nasprotju z zakonom, ker ni raziskalo, zakaj na kraj dogodka ni prišla tudi prometna policija in ugotovila poškodb vozila. Sodelovanje le-te naj bi preprečil toženec, ki je ustavni pritožnici oziroma vozniku avtomobila (njenemu možu B. B.) obljubil poravnati škodo na vozilu. Ustavna pritožnica zatrjuje, da sta ji bili s tem kršeni pravica do enakosti pred zakonom (iz drugega odstavka 14. člena Ustave) in pravica do enakega varstva pravic (iz 22. člena Ustave).
2. Ustavno sodišče se v postopku ustavne pritožbe ne more spuščati v presojo materialnopravne pravilnosti izpodbijanih odločitev in v dokazno oceno sodišč. Ustavno sodišče namreč ni nadaljnja instanca rednega sojenja. Njegova pristojnost je le ugotavljati, ali ni bila z izpodbijanimi sodbami kršena katera od človekovih pravic. Zgolj dejstvo, da pritožnik s pravnimi sredstvi zoper izpodbijane sodbe ni uspel, še ne pomeni kršitve pravice do enakosti (iz drugega odstavka 14. člena Ustave) in enakega varstva pravic (iz 22. člena Ustave). Za kršitev teh dveh pravic bi šlo le, če bi sodišče zakon uporabilo tako, da bi mu dalo vsebino, ki bi bila v nasprotju z Ustavo. Za tak primer pa v obravnavani zadevi ne gre. Ustavno sodišče bi lahko presojalo tudi, ali niso morda izpodbijane sodbe arbitrarne ter brez razumne pravne utemeljitve - tega pa izpodbijanim sodbam ni mogoče očitati.
3. Ker z izpodbijanimi sodbami očitno niso bile kršene človekove pravice ali temeljne svoboščine, Ustavno sodišče ustavne pritožbe ni sprejelo.
4. V postopku pred Ustavnim sodiščem nosi vsak udeleženec svoje stroške (prvi odstavek 34. člena Zakona o Ustavnem sodišču (Uradni list RS, št. 15/94 - v nadaljevanju ZUstS).
5. Senat Ustavnega sodišča je navedeni sklep sprejel na podlagi prve alinee drugega odstavka 55. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik senata dr. Lojze Ude ter člana Franc Testen in dr. Dragica Wedam-Lukić. Predsednik senata
dr. Lojze Ude